C 317/31

Publicarea unei cereri de înregistrare a unei denumiri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2020/C 317/10)

Prezenta publicare conferă dreptul de opoziție la cererea de înregistrare, în temeiul articolului 51 din Regulamentul (UE) nr. 1151/2012 al Parlamentului European și al Consiliului (1), în termen de trei luni de la data prezentei publicări.

DOCUMENT UNIC

„ČESKÝ MODRÝ MÁK”

Nr. UE: PGI-CZ-02236 – 3.11.2016

DOP ( ) IGP (X)

1. Denumirea (denumirile)

„Český modrý mák”

2. Statul membru sau țara terță

Cehia

3. Descrierea produsului agricol sau alimentar

3.1. Tipul de produs

Clasa 1.8. Alte produse din anexa I la tratat (condimente etc.)

3.2. Descrierea produsului căruia i se aplică denumirea de la punctul 1

Indicația geografică protejată „Český modrý mák” desemnează semințele speciei anuale de mac de grădină (Papaver somniferum L.) care îndeplinește cerințele privind utilizările alimentare în conformitate cu caietul de sarcini de calitate vizat în prezentul document.

Produsul care poartă indicația geografică protejată „Český modrý mák” este utilizat în scopuri alimentare. Atunci când este pus la dispoziția consumatorului final, el trebuie să prezinte următoarele caracteristici:

Proprietăți fizice și organoleptice:

Aspect: sămânță reniformă cu o lungime de 1 mm, a cărei suprafață prezintă fațete hexagonale cu margini ușor ridicate, sănătoasă, intactă, matură, potrivită pentru conservare.

Culoare: albastru deschis până la albastru-gri.

Gust: dulce, cu note amare.

Aromă: intensă, tipică pentru „Český modrý mák”, delicată și agreabilă.

Consistență: semințe neaglomerate.

Valori chimice și nutriționale:

Valori nutriționale medii selecționate pentru 100 g de „Český modrý mák”:

calciu 1 402 mg

cupru 2,2 mg

grăsimi 45,8 g

zinc 10 mg

niacină 0,99 mg

magneziu 333 mg

fier 9,50 mg

vitamina E 4 mg

sodiu 21 mg

tiamină 0,86 mg

mangan 2 mg

fosfor 854 mg

vitamina B6 0,55 mg

potasiu 705 mg

riboflavină 0,17 mg

Conținutul total de morfină, tebaină și codeină la suprafața semințelor trebuie să fie mai mic sau egal cu 25 mg/kg și 0,8 % din substanța uscată a capsulelor. Produsul care poartă indicația geografică protejată „Český modrý mák” nu trebuie să fie confundat cu „macul opiaceu”, care este cultivat ca ingredient pentru industria farmaceutică.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Cultivare, recoltare și uscare

Produsul este cultivat pe terenuri adecvate din aria delimitată. Semănarea se efectuează cel târziu până la 20 aprilie.

Recoltarea semințelor este mecanizată (în general în agricultura convențională) sau manuală (în principal în agricultura ecologică).

Amestecul de semințe și paie de mac se pune la uscat în săli dotate cu ventilație activă.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

Produsul nu trebuie amestecat cu un alt produs care nu îndeplinește condițiile caietului de sarcini.

3.6. Norme specifice privind etichetarea produsului la care se referă denumirea înregistrată

—

4. Delimitarea concisă a ariei geografice

Limitele ariei geografice sunt următoarele:

— la sud-vest: bazinul Ceb, masivul Český les, Šumava, masivul Blanský les și piemontul munților Novohradské hory;

— la sud: bazinul Třeboň, limita sudică a Českomoravská vrchovina și cursurile de apă Dyje și Morava, în aval de Hodonín;

— la sud-est: creasta vestică și nordică a zonei protejate a Carpaților Albi;

— la est: creasta vestică, nordică și de sud-vest a zonei protejate Beskydes;

— la vest, bazinul hidrografic al râului Ohře;

— la nord-vest, Mostecká pánev și râul Elba, în amonte de Děčín;

— la nord, cursurile de apă Ploučnice și Kamenice și Lužické hory, precum și bazinul Liberec, versanții sudici ai Krkonoše, Broumovské hory și versanții sudici ai Orlické hory;

la nord-est: piemontul munților Kralický Sněžník, masivul Rychlebské hory și dealurile Zlatohorská vrchovina, cursul de apă Opavice până la confluența cu Opava, Opava până la confluența cu Oder, Oder până la confluența cu Olše, Olše până la confluența cu Lomná și Lomná până la zona protejată Beskydes.

5. Legătura cu aria geografică

Cererea de înregistrare a „Český modrý mák” se bazează pe proprietățile senzoriale și nutriționale ale semințelor de mac, care le diferențiază de alte semințe de mac comercializate și care sunt legate de aria geografică delimitată.

Produsul care beneficiază de indicația geografică protejată „Český modrý mák” oferă garanția unei arome și a unui gust caracteristice, dat fiind că semințele altor tipuri de mac de grădină, în special cele de culoare deschisă, nu au un gust pronunțat și o aromă puternică sau nu au deloc gust și aromă, și au un episperm foarte subțire, ceea ce le conferă un conținut scăzut de fibre și de lignină, precum și de alte substanțe importante din punct de vedere gustativ. „Český modrý mák” este, prin urmare, un tip de produs cu calități senzoriale caracteristice care îl disting de alte semințe de mac. Sămânța de mac conține în proporție de 40 până la 60 % un ulei foarte prețios (alcătuit în principal din acid linoleic, precum și din acid oleic, acid palmitic, acid stearic și acid linolenic).

Calitățile unice ale produsului care poartă indicația geografică protejată „Český modrý mák” se datorează tipurilor de soluri specifice și de regiuni climatice în aria geografică luată în considerare, precum și existenței unei tradiții de peste 150 de ani de cultivare a macului în aceste condiții. Aria delimitată pentru cultivarea produsului care poartă indicația geografică protejată „Český modrý mák” cuprinde toate zonele care prezintă aceste tipuri de soluri aflate la o altitudine de până la 700 m. Regiunile desemnate pentru cultivarea produsului care poartă indicația geografică protejată „Český modrý mák” cuprind regiunile climatice până la o altitudine de 700 m. Solurile care prezintă cele mai bune condiții de producție sunt cele situate în zonele ușor accidentate și în zonele de câmpie situate între 300 și 700 m altitudine, în care se cultivă sfecla roșie și orzul sau cartoful, grâul și orzul (Vrbenský, 1960). Regiunile climatice indicate pe harta regiunilor climatice ale Republicii Cehe corespund în mare parte tipurilor de soluri vizate.

(a) Tipuri de soluri

pararendzină, rendzină, regosol arenic, fluvisol, smectit, cernoziom, soluri cernice, soluri cenușii, soluri brune, luvisol, cambisol, cambisol modal, cambisol acid, cambisol distric, cambisol eutrof, pelosol, sol pseudogleic, sol gleic, organosol, antrosol.

(b) Regiuni climatice

caldă, uscată; caldă, moderat de uscată; caldă, moderat de umedă; moderat de caldă, uscată; moderat de caldă, moderat de umedă; moderat de caldă (până la caldă), foarte umedă; moderat de caldă, umedă.

Calitatea „Český modrý mák” este legată în mod considerabil de condițiile climatice, în special de evoluția temperaturii și a precipitațiilor de-a lungul anului, care diferă în mod semnificativ de cele din alte teritorii. Împreună cu tipurile de soluri din aria delimitată, ele constituie un factor esențial. Principala diferență dintre clima regiunilor climatice luate în considerare și clima maritimă este natura iernilor (nivelul rezervelor de umiditate este mai ridicat la începutul primăverii și, prin urmare, este mai potrivit pentru însămânțare), precum și faptul că nivelul insuficient de umiditate în timpul verii nu afectează în mod negativ producția de mac, dat fiind că această plantă nu suportă umiditatea în timpul maturării. Penuria de apă este un factor limitativ important pentru producția de mac. „Český modrý mák” necesită soluri structurate cu un bun regim hidric. Condițiile observate în cazul tipurilor de soluri luate în considerare sunt, prin urmare, ideale, deoarece permit efectuarea însămânțării în soluri reci, existând garanția unei umidități reziduale în timpul iernii, a condensării apei la sol și a umidității aerului. Expunerea la soare și căldura înregistrate în regiunile climatice sunt propice cultivării macului, care este o plantă de zi lungă, și sunt indispensabile în faza de înflorire și de maturare a capsulelor, deoarece contribuie la accelerarea acestui proces. Nevoia de apă variază în cursul perioadei de vegetație și numai regiunile climatice ale Republicii Cehe răspund acestei cerințe într-un mod optim. Într-adevăr, climatele prea călduroase influențează în mod negativ formarea grăsimilor și, ca urmare a corelației negative dintre conținutul de lipide și de proteine, crește conținutul de proteine precursoare ale morfinei.

Produsul care poartă indicația geografică protejată „Český modrý mák” este un mac oleaginos, caracterizat printr-un conținut scăzut de alcaloizi și de conținuturi de morfină și de tebaină considerabil mai scăzute, care reprezintă caracteristici specifice acestui produs, indicate, de asemenea, de proprietățile sale senzoriale (gust și aromă). Analizele realizate în laboratoare din Republica Cehă și din străinătate de-a lungul unei perioade îndelungate au confirmat faptul că conținutul de morfină al produsului care poartă indicația geografică protejată „Český modrý mák” este mai mic decât limita stabilită de legislația locală. Acest produs se caracterizează, de asemenea, prin conținutul său scăzut de alți alcaloizi. Celelalte tipuri de mac trebuie să fie supuse în mod obligatoriu unor tratamente pentru a putea fi utilizate în scopuri alimentare, dat fiind că conținutul lor de morfină, de exemplu, poate fi de până la zece ori mai mare. Aceste tratamente (spălarea semințelor, termostabilizare etc) modifică calitatea și proprietățile senzoriale (gust, aromă) ale acestor soiuri de mac. Produsul care poartă indicația geografică protejată „Český modrý mák” își dobândește calitățile senzoriale în mod natural, acestea sunt rezultatul ariei geografice din care este originar produsul și nu este nevoie de niciun tratament.

Produsul care poartă indicația geografică protejată „Český modrý mák” are proprietăți nutriționale benefice și conține o cantitate considerabilă de ingrediente dietetice. El are un conținut ridicat de calciu (de 600 ori mai mare decât cel al făinii și de 9 ori mai mare decât cel al miezului de nucă), de vitamina E, de acid pantotenic, de niacină, de tiamină și de minerale (cupru, zinc, magneziu, fier).

În plus, latitudinea ridicată și altitudinea ideală favorizează o proporție ridicată de acizi grași nesaturați cu o viscozitate mai scăzută și o tendință mai scăzută de oxidare a acestora, precum și valori nutriționale mai importante. Aceste afirmații sunt susținute de studii și de rezultatele testelor realizate pentru a detecta comportamentul acizilor grași și al esterilor lor (Steinbach M, Lazarovici M., Ille C, et al. Rev Tomaine Med Ing1, 451, 1964; Vereschagin AG, Biochimija 27, 1866, 1962). Produsul cultivat în regiunea climatică luată în considerare prezintă conținuturi importante de acid linoleic și de acid linolenic. Aceste date confirmă încă o dată specificitatea produsului care poartă indicația geografică protejată „Český modrý mák”, care se datorează unor caracteristici specifice datorate originii sale geografice (Zehnálek P., Mák – stále nedoceněný, 4, Výživa a potraviny 5/2016).

Caracteristicile calitative ale produsului „Český modrý mák” fac ca acest produs să fie foarte apreciat în numeroase țări. Cea mai bună dovadă în acest sens este faptul că 85 % din producția de „Český modrý mák” este exportată. Este un ingredient alimentar popular, în special în țările unde semințele de mac sunt utilizate la fabricarea produselor de panificație.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

https://isdv.upv.cz/webapp/resdb.print_detail.det?pspis=OP/263

(1) JO L 343, 14.12.2012, p. 1.